DA Den Europæiske Unions Tidende C 431/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 431/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»Lough Neagh Pollan«

EU-nr.: PDO-GB-2159 — 28.7.2016

BOB ( X ) BGB ( )

1. Betegnelse

»Lough Neagh Pollan«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.7: Fisk, bløddyr og skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Lough Neagh Pollan er betegnelsen for den sølevende laksefisk af arten Coregonus Pollan, der fanges som vilde fisk. Lough Neagh Pollan er genetisk afgrænset til Lough Neagh. Som følge heraf kan disse laks udelukkende fanges i det afgrænsede geografiske område Lough Neagh.

Lough Neagh Pollan er klart sølvfarvede med en mørkere ryg og lyse finner. Følgende fysiske træk gør, at de kan skelnes fra andre Coregonus-arter på de britiske øer:

— en underkæbe, som ikke er fremstående

— 41-48 rækker gæller

— 74-92 tværgående skæl

Lough Neagh Pollan skal have en minimumslængde på 205 mm for at kunne markedsføres. Fisk af denne størrelse er typisk 3-4 år gamle og vejer mellem 76 og 210 g. Lough Neagh Pollan sælges som hele rensede fisk eller som fileter, ferske eller frosne.

Den rå Lough Neagh Pollan har en mild, delikat fiskearoma. Kødet er skinnende hvidt med et let lyserødt skær, og skindet uden skæl er skinnende sølvfarvet.

Efter tilberedning er kødet hvidt og skinnende. Aromaen og smagen er delikat med en behagelig jordagtig undertone og en mild fiskesmag. Konsistensen er fyldig og mellemblød, og for en fisk af denne størrelse anses den for at være temmelig kødfuld.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke produktionsetaper, som skal finde sted i det afgrænsede geografiske område

Lough Neagh Pollan skal fanges i det afgrænsede geografiske område med ruser og gællegarn, der kendes lokalt som »trammel netting«, dvs. fiskeri med toggegarn. Lough Neagh Pollan skal ligeledes forarbejdes i det afgrænsede geografiske område, hvilket foregår på to forskellige måder alt afhængigt af kundernes krav, dvs. enten som hele rensede fisk eller som fileter.

Hele rensede Lough Neagh Pollan

— Forarbejdningen af hele rensede Lough Neagh Pollan indebærer fjernelse af skæl, udtagning af indvolde og rensning.

Fileteret Lough Neagh Pollan

— Der findes ingen fast procedure, hvilket betyder, at fileteringen kan foretages ved håndkraft eller, hvis det foregår i stor skala, ved hjælp af industrielt udstyr.

3.5. Særlige regler vedrørende udskæring, rivning, emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort beskrivelse af det geografiske område

Det geografiske område består af Lough Neagh i Nordirland (54,6302, 6,4380 bredde, længde), og omfatter bredderne inden for en radius af to mil (3 km) omkring søens kystlinje, og al forarbejdning af Lough Neagh Pollan foregår her.

5. Tilknytning til det geografiske område

Pollan er det eneste europæiske hvirveldyr, der udelukkende findes i Irland, og artens udbredelse er begrænset til følgende 5 søer:

— Lough Allen

— Lough Ree

— Lough Derg

— Lough Erne (den nedre del af søen)

— Lough Neagh

Lough Neagh, der dækker et areal på 151 kvadratmil (392 km2) og har en gennemsnitsdybde på 8,9 m, er den største sø på de britiske øer og en af de største søer i Nordvesteuropa. Den får tilført vand fra 8 floder og løber ud i havet i den nordre ende via den nedre del af floden Bann. Arten Lough Neagh Pollan findes udelukkende i søer og lever ikke i de omkringliggende bifloder.

Lough Neagh Pollan's karakteristika er knyttet til det geografiske område, hvor den lever, hvilket på sin side har bidraget til udviklingen af de traditionelle fangstmetoder med ruser og gællegarn, der kendes lokalt som »trammel netting« (fiskeri med toggegarn).

Lough Neagh Pollan'’s egenskaber er resultatet af genetisk divergens fra artens nærmeste levende slægtning, dvs. den arktiske omul (der levede for cirka 200 000 år siden), og det faktum, at dens udbredelsesområde efterfølgende blev begrænset til et bestemt geografisk område. I takt med at havets temperatur og saltindhold øgedes, mistede Pollan sin vandrende adfærd og levede kun i ferskvandshabitater såsom Lough Neagh. Modsat alle de øvrige arter i Cisco-hvidfiskefamilien, der forekommer i de arktiske klimazoner, har Pollan udviklet sig således, at den kan leve i tempereret vand. En DNA-analyse viser, at Pollan koloniserede Lough Neagh efter Saale-istiden for cirka 200 000 år siden, mens de øvrige irske populationer blev hjemmehørende her under den sidste istid for cirka 40 000 år siden (Ensing). Pollan er det eneste europæiske hvirveldyr, der udelukkende findes i Irland, mens de fisk, der lever i Lough Neagh, er den eneste levedygtige population af Pollan-arten i verden, der kan udnyttes kommercielt.

En genetisk undersøgelse af de irske bestande af Pollan (Pollan coregonus) i søerne Lough Ree, Lough Allen, Lough Neagh og Lough Erne, der udføres ved hjælp af 10 mikrosatellitmarkører, viser, at der er relativt store genetiske forskelle mellem de 3 vigtigste genetiske klynger, nemlig Lough Neagh, Lough Erne og Lough Allen/Lough Ree. Disse resultater viser, at Lough Neagh Pollan er genetisk forskellig fra alle andre Pollan-populationer.

De mange floder, der munder ud i Lough Neagh, resulterer i store sedimentdepoter. Disse sedimenter er meget mørke og består af silt og ler, organisk materiale og kisellag. Siltet og leret findes primært i opslæmmet materiale, der bæres med floderne, mens det organiske materiale dels stammer fra afvandingskilder og dels fra materiale, der produceres i selve Lough Neagh. Lough Neagh er således rig på næringsstoffer (hypereutrofisk), og den bliver konstant iltet af cirkulerende vinde, der sikrer, at søens store næringsindhold ikke fører til et drastisk ilttab i de varme måneder.

Kombinationen af næringsstoffer og et stabilt iltniveau betyder, at Lough Neagh er levested for en omfattende population af hvirvelløse dyr, hvilket på sin side understøtter produktionen af den eneste Pollan-population i verden, der kan udnyttes kommercielt. Sedimenternes art gør søen til et passende levested for de mange forskellige hvirvelløse dyr, som lever i søen. Lough Neagh Pollan lever af plankton, insektlarver — navnlig chironomider — samt reliktkrebsen Mysis Salemaai fra Saale-istiden, som udgør hovedbestanddelen af Lough Neagh Pollan's føde. Den store forekomst af disse hvirvelløse dyr i samspil med det hypereutrofiske miljø i søen og den gode vandgennemstrømning bidrager til, at Lough Neagh Pollan vokser så karakteristisk hurtigt Lough Neagh Pollan forekommer overalt i søen, men har dog fortrukne levesteder, der afhænger af fiskenes aktuelle livsfase, topografi, substrat, vanddybde samt årstiden.

Der findes ingen andre fiskearter i Lough Neagh, der ligner Pollan. Dog findes der en enkelt art laksefisk, nemlig den brune ørred (salmo trutta L.), der opnår en længde på 99 mm ved slutningen af deres første leveår og 162 mm ved slutningen af deres andet leveår. Den brune ørred bliver kønsmoden i en alder af 3 år og kan leve op til 8 år, og den forlader Lough Neagh om efteråret for at gyde i de omkringliggende floder. Sammenlignet med disse fiskearter udvikler Lough Neagh Pollan sig hurtigt og har en kortere levetid, idet de ved slutningen af deres første leveår har opnået en gennemsnitslængde på 140 mm og ved slutningen af deres andet leveår en længde på 170 mm. Lough Neagh Pollan bliver kønsmoden i en alder af 2 år og har en gennemsnitslevetid på 3-4 år. Den gyder i december på lavt vand i Lough Neagh, idet den anbringer sine æg på grus- eller klippesubstrater.

Det er udelukkende i Lough Neagh, at bestanden er tilstrækkeligt stor til, at der kan fiskes kommercielt, eftersom der kun findes små restbestande i de øvrige irske søer.

Fiskeriet efter Lough Neagh Pollan var en yderst vigtig aktivitet på Lough Neagh før år 1900. Arten anses stadig for at være af økonomisk betydning, og alt afhængigt af årstiden udgør Lough Neagh Pollan en vigtig andel af fangsten.

Selv om adskillige historiske kilder vidner om, at Lough Neagh Pollan i flere hundrede år har været en væsentlig del af regionens kulinariske arv, bliver den stadig fremhævet på grund af den unikke popularitet, den nyder blandt det 21. århundredes kvalitetsbevidste forbrugere.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://www.gov.uk/government/uploads/system/uploads/attachment_data/file/495437/20160126-lough-neagh-pollan-pdo.pdf

(1) EUT L 343 af 14.12.2012, s. 1.